Predkladacia správa

Správu o pokroku v oblasti informatizácie spoločnosti za rok 2010 predkladá minister financií Slovenskej republiky s cieľom každoročne monitorovať stav informatizácie spoločnosti v Slovenskej republike, identifikovať problémové oblasti, prípadne odporučiť opatrenia na ich riešenie, či odstránenie. 

Predkladaná Správa o pokroku v oblasti informatizácie spoločnosti pokrýva oblasť vyhodnotenia stavu informatizácie spoločnosti v Slovenskej republike za rok 2010, medzinárodné porovnania a  dosiahnutý medziročný pokrok. Vyhodnotenie bolo spracované najmä s využitím dostupných merateľných ukazovateľov zverejnených Eurostatom a s využitím údajov z Výročnej správy o vykonávaní operačného programu Informatizácia spoločnosti za rok 2010.  V oblasti  spokojnosti občanov a podnikateľov s elektronickými službami verejnej správy bolo vykonané vlastné monitorovanie a vyhodnocovanie. 

Správa o pokroku v oblasti informatizácie spoločnosti sa skladá z dvoch častí. Prvá časť obsahuje popis stavu a pokrok v realizácii aktivít operačného programu Informatizácia spoločnosti a stav v oblasti koncepcií rozvoja informačných systémov povinných osôb. Druhá časť správy je zameraná na popis pokroku v oblasti informatizácie spoločnosti prostredníctvom merateľných ukazovateľov, pričom pozornosť je zameraná najmä na vývoj v oblasti elektronických služieb verejnej správy, zavádzania širokopásmového prístupu a využívania internetu a na pokrok v oblasti digitálnej gramotnosti. Tento rok boli do druhej časti správy doplnené aj vybrané merateľné ukazovatele vyplývajúce z nového reformného plánu Európskej komisie Digitálna agenda pre Európu. V tejto časti sú tiež zhrnuté výsledky druhého ročníka prieskumu spokojnosti občanov a podnikateľov so službami elektronickej verejnej správy, ktorý bol realizovaný Ministerstvom financií Slovenskej republiky.
 
Materiál nemá finančný, ekonomický, environmentálny vplyv, ani vplyv na zamestnanosť, podnikateľské prostredie a informatizáciu, a preto neobsahuje doložku vplyvov. Materiál bol predložený do medzirezortného pripomienkového konania, kde k nemu neboli vznesené zásadné pripomienky.